
Нa oснoву члaнa 77. Зaкoнa o држaвнoj упрaви („Службени глaсник РС”, бр. 79/05, 101/07, 95/10, 99/14, 30/18 – др. зaкoн и 47/18) и члaнa 41. Закона о планском систему („Службени глaсник РС”, број 30/18), 

МИНИСТАРСТВО ПОЉОПРИВРЕДЕ, ШУМАРСТВА И ВОДОПРИВРЕДЕ
Немањина бр. 22-26, Београд

О б ј а в љ у ј е

Обавештење да отпочиње израду Нацрта закона о подршци у рибарству и аквакултури. С тим у вези, Министарство пољопривреде, шумарства и водопривреде истовремено објављује и полазне основе за израду Нацрта закона о подршци у рибарству и аквакултури. 

1. Анализа постојећег стања: 

Област финансијске подршку у рибарству и аквакултури, поступак за остваривање овог права, уређење тржишта производа рибарства и аквакултуре, као и друга питања од значаја за рибарство и аквакултуру до сада није била уређена у Републици Србији на начин како је дефинисано у Европској унији (даље у тексту: ЕУ). Република Србија, као земља кандидат, има обавезу усклађивања законодавног оквира и указала се потреба за припрему Закона о подршци у рибарству и аквакултури (даље у тексту: Закон), како би се наставио процес приступања и створили услови за унапређење пословања наших произвођача и прерађивача производа рибарства и аквакултуре на домаћем и међународном тржишту. Такође, било је потребно да се област рибарства и аквакултуре усклади са Заједничком политиком у области рибарства ЕУ.
У документу ЕУ из 2025. године о напретку Републике Србије у процесу европских интеграција, односно у Годишњем извештају о напретку, Европска комисија је контатовала да је у оквиру Поглавља 13. – Рибарство, Република Србија умерено припремљена у области рибарства и аквакултуре и да је остварен известан напредак, посебно усвајањем акционог плана за усклађивање са правним тековинама Европске уније до датума приступања.
Препоруке Европске комисије из 2025. године су делимично спроведене у тој години, а у 2026. години Република Србија треба да:
1) отпочне спровођење акционог плана за усклађивање са правним тековинама ЕУ, посебно у погледу организације тржишта, аквакултуре, прикупљања података, контролних мера и незаконитог, непријављеног и нерегулисаног (ННН) риболова и
2) реши недостатак кадрова у органима одговорним за развој политика и контролу за спречавање превара у области рибарства (укључујући граничне контроле).
Како би се могле испунити наведене препоруке Европске комисије у Закону и подзаконским актима на основу истог је неопходно пренети одговарајуће одредбе европског законодавства, односно следећих ЕУ уредби:
1) Пречишћене верзије Уговора о Европској унији и Пречишћене верзије Уговора о функционисању Европске уније;
2) Уредбе савета (EЗ) број 2406/1996 od 26. новембра 1996. о одређивању заједничких тржишних стандарда за неке производе рибарства;
3) Уредбе савета (EЗ) број 1005/2008 од 29. септембра 2008. године о успостављању система Заједнице за спречавање незаконитог, непријављеног и нерегулисаног риболова, одвраћање од њега и његово елиминисање, о измени уредаба (ЕЕЗ) број 2847/93, (ЕЗ) број 1936/2001 и (ЕЗ) број 601/2004 и о стављању ван снаге уредаба (ЕЗ) број 1093/94 и (EЗ) број 1447/1999; 
4) Уредбе  савета (EЗ) број 1224/2009 од 20. новембра 2009. о успостави система контроле Уније за осигурање усклађености с правилима заједничке политике у области рибарства, о измени уредби (ЕЗ) бр. 847/96, (ЕЗ) бр. 2371/2002, (ЕЗ) бр. 811/2004, (ЕЗ) бр. 768/2005, (ЕЗ) бр. 2115/2005, (ЕЗ) бр. 2166/2005, (ЕЗ) бр. 388/2006, (ЕЗ) бр. 509/2007, (ЕЗ) бр. 676/2007, (ЕЗ) бр. 1098/2007, (ЕЗ) бр. 1300/2008, (ЕЗ) бр. 1342/2008 и о стављању ван снаге уредби (ЕЕЗ) бр. 2847/93, (ЕЗ) бр. 1627/94 и (ЕЗ) бр. 1966/2006;
5) Уредбе (ЕУ) бр. 1379/2013 Европског парламента и Савета од 11. децембра 2013. о заједничкој организацији тржишта производа рибарства и аквакултуре, измени уредби Савета (ЕЗ) бр. 1184/2006 и (ЕЗ) бр. 1224/2009 и стављању ван снаге Уредбе Савета (ЕЗ) бр. 104/2000; 
6) Уредбе (ЕУ) бр. 1380/2013 Европског парламента и Савета од 11. децембра 2013. о заједничкој политици у области рибарства, измени уредби Савета (ЕЗ) бр. 1954/2003 и (ЕЗ) бр. 1224/2009 и стављању ван снаге уредби Савета (ЕЗ) бр. 2371/2002 и (ЕЗ) бр. 639/2004 и Одлуке Савета 2004/585/ЕЗ; 
7) Уредбе Комисије (ЕУ) бр. 717/2014 од 27. јуна 2014. о примени чланова 107. и 108. Уговора о функционисању Европске уније на de minimis подршке у сектору рибарства и аквакултуре;
8) Уредбе (ЕУ) 2021/1060 Европског парламента Савета од 24. јуна 2021. о утврђивању заједничких одредаба о Европском фонду за регионални развој, Европском социјалном фонду плус, Кохезијском фонду, Фонду за праведну транзицију и Европском фонду за поморство, рибарство и аквакултуру и финансијских правила за њих и за Фонд за азил, миграције и интеграцију, Фонд за унутрашњу сигурност и Инструмент за финансијску подршку у области управљања границама и визне политике; 
9) Уредбе (ЕУ) 2021/1139 Европског парламента и Савета од 7. јула 2021. године о оснивању Европског фонда за поморство, рибарство и аквакултуру и о измени Уредбе (ЕУ) 2017/1004; 
10) Уредбе Комисије (ЕУ) 2022/2473 од 14. децембра 2022. о проглашењу одређених категорија подршке предузетницима који се баве производњом, прерадом и стављањем на тржиште производа рибарства и аквакултуре спојивим с унутрашњим тржиштем у примени чланова 107. и 108. Уговора о функционисању Европске уније; 
11) Смерница о државним подршкама у сектору рибарства и аквакултуре Европске комисије (2023/Ц 107/01) и
12) Уредбе (ЕU, Euratom) 2024/2509 Европског парламента и Савета од 23. септембра 2024. године о финансијским правилима која се примењују на општи буџет Уније (преформулисана).

2. Разлози за доношење Закона и успостављање механизама

Потписивањем Споразума о стабилизацији и придруживању Република Србија је на себе прихватила обавезу да постепено усклади домаће законодавство с правним тековинама ЕУ. Споразумом је предвиђено да се већ у раној фази хармонизације у домаће право транспонују основни елементи правних тековина везани за унутрашње тржиште и друга питања везана за рибарство и аквакултуру. Споразум о стабилизацији и придруживању ступио је на снагу 1. септембра 2013. године, а приступни преговори Републике Србије и ЕУ званично су почели у јануару 2014. године. Након тога, у јулу 2014. године, Влада Републике Србија је усвојила Национални програм за усвајање правних тековина ЕУ који представља детаљан, вишегодишњи план усклађивања домаћих прописа са прописима ЕУ. Овај програм је имао више ревизија, а у складу са важећом ревизијом, односно Изменама и допунама Националног програма за усвајање правних тековина Европске уније 2024 – 2027. године, које су донете на седници Владе од 7. августа 2025. године, између осталог је предвиђено да се у четвртом кварталу 2026. године донесе Закон, као и подзаконска акта прописана овим законом.
Да би Република Србија могла да у свој систем имплементира мере, које се односе на подршку у рибарству и аквакултури и уређење тржишта у рибарству, каква постоји у ЕУ, потребно је да успостави јединствени правни основ у домаћем законодавству. Министарство пољопривреде, шумарства и водопривреде препознало је важност доношења Закона, на основу кога би се различитим мерама уредила финансијска подршка и уредило тржиште у рибарству и аквакултури, чиме би се и створили услови за активирање појединих мера уређења тржишта, а са циљем да у тренутку приступања ЕУ, постоји изграђен законодавни и институционални оквир, неопходан за примену ЕУ механизама, који се односе на правила Заједничке политике у области рибарства.
	Наиме, решењем број 003903713 2026 14840 002 011 012 002 од 27. августа 2026. године, државни секретар у Mинистарству пољопривреде, шумарства и водопривреде, по овлашћењу министра бр. 002189771 2025 од 16. 5. 2025. године донео је Решење о формирању Радне групе за израду Нацрта закона о подршци у рибарству и аквакултури. Задатак Радне групе је израда Нацрта Закона о подршци у рибарству и аквакултури ради успостављања јединственог и усклађеног правног оквира за увођење и спровођење мера подршке у рибарству и аквакултури, као и других питања од значаја за рибарство и аквакултуру,  у складу са ЕУ законодавством у Поглављу 13. Рибарство. 
Законом ће се уредити: финансијска подршка у рибарству и аквакултури; мере структурне политике са приоритетима и специфичним циљевима; систем државне и друге помоћи у рибарству и аквакултури; програмирање финансијске подршке у рибарству и аквакултури; систем управљања и контроле спровођења финансијске подршке; обавезе корисника финансијске подршке у рибарству и аквакултури; услови за стављање у промет производа рибарства и аквакултуре; мере за уређење тржишта производа рибарства и аквакултуре; оснивање, циљеви и мере секторских организација у рибарству и аквакултури; друга питања од значаја за рибарство и аквакултуру.

3. Циљеви који треба да се постигну доношењем Закона

Циљ доношења Закона, поред усклађивања са најважнијим ЕУ прописима у овом сектору, јесте унапређење области рибарства кроз спровођење програма за рибарство и аквакултуру, успостављање произвођачких организација и обављање других активности у рибарству у Републици Србији.
На овај начин рибарство и аквакултура се посматрају и као област производње која доприноси унапређењу услова живота у руралним подручјима и остваривању циљева одрживог развоја.
Наиме, имплементацијом мера подршке и уређења тржишта рибарства и аквакултуре постићи ће се обезбеђивање економске, еколошке и социјалне одрживости целокупног сектора рибарства путем спровођења и финансирања мера у складу са планским и програмским документима, укључујући истраживања у области рибарства и аквакултуре, обезбеђивање адекватног животног стандарда свим произвођачима у рибарству и аквакултури, како у делу примарне производње, тако и у делу додате вредности и прераде производа рибарства и аквакултуре, омогућавање постизања одрживог баланса између расположивих ресурса и риболовног капацитета, развој сектора јачањем конкурентности и подстицањем модернизације ради излажења у сусрет захтевима тржишта, финансирање одрживог развоја овог сектора кроз јавно и приватно финансирање, подстицање подједнаке заступљености и родне равноправности у сектору.

4. Ефекти доношења Закона

Доношењем Закона, а касније и подзаконских аката, домаће право ће се у области рибарства усагласити са релевантним прописима ЕУ и допринеће испуњавању Мерила за затварање преговора у Поглављу 13 - Рибарство и испуњавању услова за отварање Кластера 5 - Ресурси, пољопривреда и кохезија.
Предложена решења Закона ће непосредно допринети развоју рибарства и аквакултуре и унапређењу услова за обављање производње у овој области. Спровођењем мера подршке створиће се услови за рационалније и ефикасније коришћење природних ресурса у складу са принципима одрживог развоја, што ће омогућити економичнију производњу, лакшу примену савремених технологија и смањење трошкова производње.
Примена Закона допринеће повећању продуктивности и конкурентности сектора рибарства и аквакултуре, бољем управљању природним ресурсима, очувању животне средине и одрживом развоју руралних подручја, као и уређењу тржишта, чиме ће се достићи стабилност домаћег тржишта производа рибарства и аквакултуре, конкурентност сектора рибарства и аквакултуре и извршавање обавеза по међународним трговинским споразумима и других међународних обавеза које је преузела Република Србија. Кроз мере за уређење тржишта обавиће се усклађивање области тржишних стандарда за одређене производе рибарства и аквакултуре, успостављање секторских организација, стварање могућности за интервенције на тржишту кроз праћење цена и обавештавање потрошача.
Позитивни ефекти доношења Закона огледају се у стварању транспарентнијег и ефикаснијег законодавног оквира.

5. Трошкови које ће примена Закона изазвати грађанима
    и привреди

Доношењем Закона стварају се услови за системско решавање потешкоћа у области рибарства и аквакултуре и неће се стварати додатни трошкови грађанимa и привреди.



